Kan ha reddet skolegangen:  – Helt sjukt
Før kunne Mons Krane (15) kun skrive i en halvtime før han ble sliten. Nå har det snudd.  Annenhver tirsdag kveld møtes de. 18 gutter med hettegensere og en hel haug tenåringshormoner. De ble først kjent på læringsleiren «Guttas campus». Målet var å bli bedre motivert på skolen. Nå er sommerleir og lyse kvelder blitt mørk vinterkveld med kuldegrader. Snøen lander på hålkeføret utenfor Kuben videregående skole i Oslo. Inne er det lys og varme. Åtte digre pizzaesker. Og en enorm gjensynsglede når gutter i samme situasjon møtes.  De vet de ikke er skolelys. Men de vet at de er i ferd med å utvikle viljestyrke og utholdenhet. Det overrasker både dem selv og folk rundt. – Før kunne jeg bare skrive i maks en halvtime. Så ble jeg bare sliten. Nå kan jeg skrive i flere timer uten å miste fokus. Og jeg synes det er gøy. For utholdenheten min har dette hjulpet helt sjukt, sier Mons Krane (15).  Kompisen Sayed Tanweer (15) husker hvordan han ikke helt taklet prøver tidligere. Da ville han helst bare bli fort ferdig, gå hjem. Glemme hele greia.  – Nå kan jeg gå til en prøve med en følelse av at dette kan jeg. – Og så har jeg merket at når jeg forstår, så har jeg lyst til å følge med på det neste og det neste og det neste, sier Sayed. – Dere jobber med ulike egenskaper. Hva er den viktigste for deg, Muhammed? – Viljestyrke er kanskje noe av det viktigste man trenger. Du har kanskje ikke lyst, men du må. Skjønner du? – Tvinge deg selv til å gjøre litt arbeid. Pushe deg selv. Skjønner du? sier Muhammed Abdella (15). Han ligner litt på en rapstjerne med shades, lue og helsvart adidas-dress. – Og så er sosialisme viktig, legger han til. – Nei, jeg mener sosial kompetanse! korrigerer han seg selv.  Gutta ler høyt av humørfylte Muhammeds lille tungeglipp. Før de møttes på Guttas campus var skolefraværet høyt hos alle tre som VG snakker med. Men noe skjedde. En av gutta sier han var syk i nesten halve niende. – Da var ikke skolen så viktig. Når du forstår mer – så går du mer på skolen, sier Sayed. – Også de dagene da jeg bare jeg følte meg litt dårlig, så gadd jeg ikke å stå opp og gå til skolen. Etter at jeg ble med på Guttas campus, til og med de dagene jeg er syk, så prøver jeg å finne en løsning for å komme meg på skolen. – Mer drama med jenter – Hvor viktig er det at det er bare gutter som er her? – Det kan jo være veldig distraherende med jenter, svarer Mons. – Fordi? – Nei, litt av hvert. Det er for mye blikk. Det forklarer seg selv, egentlig. Det er for mye å se på. Sayed legger til: – På precampen på Jeløya i sommer var vi gutta i en slags boble. Det var perfekt som det var. Med jenter hadde det nok blitt mer styr og drama. Alle tre er usikre på om det hadde blitt noe videregående etter tiende – uten møtet med Guttas campus. Nå er to av dem motivert for å søke seg inn på Kuben, mens Mons vil prøve å komme inn på elektro på Elvebakken. Gutter er overrepresentert både blant dem som faller ut av skoleløpet og arbeidslivet – og blant dem som får vedtak om spesialundervisning. Mekkis Mekka Der ligger noe av grunnen til at mangeårig rektor Omar Mekki (68) var blant dem som startet prosjektet i 2018. Nærmere 500 gutter har deltatt i det intensive læringsløpet som starter med en to ukers læringscamp. Trening i lesing, skriving og regning blandes med gruppesamtaler om livsmestring og personlig karakterstyrke.  Arbeidet med viljestyrke er nok det som er mest inspirerende å jobbe med, synes Omar Mekki. – Det er viktig for oss å være veldig fokusert på styrker, og ikke bare på svakhet. Altså: hva er du god på? Og så skal vi jobbe videre med det, forklarer Mekki. Når han spør gutta hva de har mest utbytte av, så svarer de fleste: Viljestyrke og selvkontroll. Martin Hansen Guerra (45) er campsjef. Han vektlegger tyngst å bygge relasjoner mellom de voksne lederne og guttene. – Du kan ha så mange metoder, så mye kunnskap, forståelse og verktøy du bare vil. Men hvis ingen liker deg, så vil ingen høre på deg heller, sier Martin.  Han er ute etter folk som helt på ekte bryr seg om hvordan det går med 15-åringene på campusen. – Vi må tørre å møte dem virkelig der hvor de er, ta dem på alvor. Vi må vise at vi bryr oss, og samtidig stille krav og sette grenser. Det er masse omsorg og kjærlighet i å sette grenser. Guttas suksess betyr noe for oss, sier Martin. VG spør til slutt Gutta-deltager Sayed om han ser noe som kan forbedres.  – Ja, campen på sommeren kan godt forlenges fra to uker til en måned.
18 gutter som har hatt utfordringer på skolen, møtes annenhver uke etter å ha deltatt på læringsleiren «Guttas Campus». Målet er å egenutvikling, læring og fullføre videregående skole. Guttene utvikler viljestyrke, utholdenhet og sosial kompetanse, noe som styrker dem både i- og utenfor klasserommet.